Az adatfelvétel rövid leírása

A vizsgálathoz a kiindulópontot az az ekkor viszonylag újnak számító rendelkezés adta, amely előírta, hogy tömegközlekedési eszközök megállóiban, csak a megállótól több mint öt méter távolságban lehet dohányozni. A rendelkezés a média széles körben ismertette. Ebben a helyzetben egy viszonylag egyszerű adatfelvétel keretében vizsgáltuk a szabálynak való engedelmesség okait, azokat kérdezve, akik tényszerűen betartották a jogszabályi előírásokat. 
A kérdezéshez kérdőívet állítottam össze (lásd alább), amelyet a Human Operator Munkaügyi és Személyzeti Szolgáltató Zrt.-vel kötött szerződés keretében diákokkal kérdeztettem le. A lekérdezést 4 diák kérdező bonyolította le, akiket mintegy egyórás betanításban részesítettünk, amelynek során elmagyaráztuk az adatfelvétel célját, bemutattuk a tipikus kérdőívi helyzetet (mire számíthatnak) áttekintettük és magyaráztuk a kérdéseket. A diákok feladata az volt, hogy forgalmasabb buszmegállókban a megállótól távolabb dohányzókhoz menjenek oda és tegyék fel a kérdéseket. A kérdezés 2013 március végén és április elején zajlott le, kizárólag nagy forgalmú budapesti buszmegállókban. 
A kutatás megbízhatósága (validity, reliability) több szempontból is megkérdőjelezhető. A minta nyilvánvalóan nem tekinthető véletlen reprezentatív mintának, az interjúszituáció sajátos, nem-professzionális jellege és a kérdezők sajátsága (nem kiképzett kérdezők, hanem diákok) szintén gyengíti a kérdezés megbízhatóságát, amit azonban némileg enyhít a viszonylag magas elemszám. A kérdezés megbízhatóságát erősítendő a kérdezőknek előre kellett jelezni, hogy hol és mikor fognak kérdezni, és ezt néhány esetben ellenőriztük. Az adatokat egy személy vitte számítógépre előbb Excel formátumba, amit aztán SPSS-be importáltunk és címkéztünk (labeleztünk). A kutatás ennek feldolgozására épül. 
Összesen 517 főt kérdeztünk meg. A válaszadók megoszlását az 1. táblázat mutatja be. 
1. táblázat A válaszadók összetétele
Neme	Fő	Kora	Fő	Isk*	Fő	Vagyon**	Fő	Válasz***	Fő	
Nő	259	-25	191	1	156	1	174	1	199	
Férfi	258	25-40	177	2	238	2	173	2	188	
		40-60	127	3	123	3	100	3	130	
		60-	22			4	70			

A kérdőív rövid és lehetőség szerint egyszerű kérdéseket tartalmaz, tekintettel arra is, hogy itt általában csak néhány perc áll rendelkezésre a kérdezésre, mert bármikor jöhet a busz. A válaszadóra vonatkozó kérdéseket a diákok már maguk töltötték ki. Ezek a nem, a kor, a ruházatból megállapítható becsült vagyoni helyzet, és a válaszadásból következtethető kulturális-oktatási szint megbecslésére és a válaszadói magatartásra vonatkoztak. A kérdőívet a jogkövetés valamennyi lehetséges okára megkísérel rákérdezni. A jogkövetés alternatív magyarázatait – mintegy egymással szemben – elsősorban a kérdőív 7. kérdéseivel teszteltem. További kérdés vonatkozott arra, hogy az érintettek ismerik-e a jogszabályt, tisztában vannak-e a lehetséges szankcióval. Direkt kérdés vonatkozott arra, hogy szankció nélkül betartanák-e a jogszabályt és, hogy egyetértenek-e annak tartalmával.